Jari Sillanpään epäillään ostaneen huumeensa 50-vuotiaalta mieheltä, joka on ollut laulajatähden hyvän ystävän yhtiökumppani.

Laulaja Jari Sillanpää paljasti televisiohaastattelussaan, että hänellä on ollut jo vuosia metamfetamiinia järjestänyt ”hovihankkija”. Sillanpää avautui huumerikosepäilystään Enbuske, Veitola & Salminen -ohjelman (EVS) haastattelussa MTV:llä torstai-iltana.

Sillanpää kiisti EVS:n haastattelussa, että hän olisi osa laajempaa ”huumerinkiä”.

– Se huumerinki on tämä meidän kaveri, kenen kautta minäkin olen ostanut metamfetamiinia. Hän on jäänyt kiinni ja nyt selvitetään, paljonko hän itse asiassa on myynyt, Sillanpää sanoi.

Laulajan mukaan poliisi halusi kuulusteluissa tietää, paljonko hän on ostanut huumetta kyseiseltä myyjältä ajanjaksolla lokakuusta 2014 helmikuuhun 2018. Poliisilla oli esittää kuulustelussa Sillanpään ja myyjän väliset tekstiviestit.

– Ne pläjäytti kaikki meidän tekstiviestit esiin ja siinä samalla kysyivät, paljonko olet ostanut. Minä olin jaa-a, en osaa sanoa. Mutta sitten ne näyttivät nämä viestit, sinä olet ostanut 111 grammaa.

Jari Sillanpää puhui huumeidenkäytöstään ja huume-epäilyistään MTV3:n EVS-ohjelmassa torstaina.­

IS:n tietojen mukaan myyjäksi epäilty henkilö on 50-vuotias helsinkiläismies, joka on ollut Sillanpään läheisen ystävän yhtiökumppani. Mies on toimitusjohtaja ja vähemmistöosakas yhtiössä, jonka pääomistaja Sillanpään ystävä oli.

Myyjäksi epäilty 50-vuotias on ollut vangittuna yli puolitoista kuukautta helmikuusta lähtien. Poliisi otti hänet kiinni Sillanpään televisiossa mainitsemana ajankohtana.

IS kävi asian varmistamiseksi läpi kaikki Helsingissä tänä vuonna huumerikos­epäilyjen takia vangitut. Kenenkään muun tiedot eivät täsmää Sillanpään kertomiin tietoihin.

Helsingin käräjäoikeus vangitsi 50-vuotiaan epäiltynä törkeästä huumausainerikoksesta ja törkeästä sukupuolisiveellisyyttä loukkaavan lasta esittävän kuvan levittämisestä. Molempien rikosten epäillään jatkuneen vuodesta 2014 aina miehen kiinniottoon asti.

Lapsipornon levittämisen törkeä tekomuoto on rikos, josta tuomitaan vähintään neljä kuukautta ja enintään kuusi vuotta vankeutta. Törkeästä tekomuodosta on kyse, jos kuvan lapsi on erityisen nuori, kuvassa esitetään myös vakavaa väkivaltaa tai lapsen kohtelua erityisen nöyryyttävästi tai rikos tehdään erityisen suunnitelmallisesti tai osana järjestäytyneen rikollisryhmän toimintaa, ja teko on lisäksi myös kokonaisuutena arvostellen törkeä.

Jari Sillanpäätä ei epäillä lapsipornosta.

Törkeän huumausainerikoksen rangaistusasteikko on yhdestä kymmeneen vuoteen vankeutta.

Vangitun 50-vuotiaan asianajaja ei halunnut kommentoida rikosepäilyjä IS:lle.

Jari Sillanpää kuvattuna viime syksynä Valokeilassa konserttikiertueen Oulun konsertissa.­

IS kysyi Sillanpään asianajajalta, onko laulaja ostanut huumeensa 50-vuotiaalta tai tämän kautta. Samalla IS kysyi, koskeeko lapsiporno­epäily Sillanpäätä joltain osin.

– Sillanpään Facebook-päivityksestä käy ilmi kaikki ne asiat, jotka tässä vaiheessa halutaan tiedottaa. Selvyyden vuoksi todettakoon, että häntä epäillään vain ja ainoastaan huumausainerikoksesta, asianajaja Juha Räihä vastasi sähköpostitse.

IS:n ja Räihän välinen viestinvaihto käytiin ennen EVS-ohjelman esittämistä. Räihä viittaa vastauksessaan Sillanpään virallisella Facebook-sivulla tiistaina julkaistuun kirjoitukseen, jossa tämä tunnusti vuosia jatkuneen metamfetamiinin käytön ja sen, että häntä epäillään huumausainerikoksesta.

Epäilty huumausainerikos on hänen kohdallaan perusmuotoinen, ei törkeä. Rangaistusasteikko ulottuu sakoista enintään kahteen vuoteen vankeutta.

Poliisi otti Sillanpään kiinni viime lauantaina Helsinki-Vantaan lentoasemalla, kun hän palasi Suomeen kolmen kuukauden lomamatkalta Thaimaasta. Hänen matkatavaroistaan löytyi pieni määrä metamfetamiinia. Sillanpää oli pidätettynä maanantai-iltaan asti.